REGULAMENTUL (CE) NR. 790/2009 AL COMISIEI
din 10 august 2009
de modificare, în vederea adaptării la progresul tehnic și științific, a Regulamentului (CE) nr. 1272/2008 al Parlamentului European și al Consiliului privind clasificarea, etichetarea și ambalarea substanțelor și a amestecurilor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1272/2008 al Parlamentului European și al Consiliului din 16 decembrie 2008 privind clasificarea, etichetarea și ambalarea substanțelor și a amestecurilor, de modificare și de abrogare a Directivelor 67/548/CEE și 1999/45/CE, precum și de modificare a Regulamentului (CE) nr. 1907/2006 (1), în special articolul 53,
întrucât:
(1)
Partea 3 din anexa VI la Regulamentul (CE) nr. 1272/2008 cuprinde două liste de clasificări și etichetări armonizate ale substanțelor periculoase. Tabelul 3.1 conține clasificările și etichetările armonizate ale substanțelor periculoase bazate pe criteriile stabilite în părțile 2-5 din anexa I la Regulamentul (CE) nr. 1272/2008. Tabelul 3.2 conține clasificările și etichetările armonizate ale substanțelor periculoase bazate pe criteriile stabilite în anexa VI la Directiva 67/548/CEE a Consiliului din 27 iunie 1967 privind apropierea actelor cu putere de lege și a actelor administrative referitoare la clasificarea, ambalarea și etichetarea substanțelor periculoase (2). Aceste două liste trebuie modificate pentru a include atât clasificările actualizate ale unor substanțe deja incluse în clasificarea armonizată, cât și noi clasificări armonizate. În plus, este necesar să se elimine intrările corespunzătoare anumitor substanțe.
(2)
Este necesar să se modifice anexa VI la Regulamentul (CE) nr. 1272/2008 pentru ca aceasta să reflecte modificările recent adoptate ale anexei I la Directiva 67/548/CEE, introduse prin Directiva 2008/58/CE a Comisiei din 21 august 2008 de efectuare a celei de-a treizecea modificări, în vederea adaptării la progresul tehnic, a Directivei 67/548/CEE a Consiliului (3) și prin Directiva 2009/2/CE a Comisiei din 15 ianuarie 2009 de modificare, pentru a treizeci și una oară, în vederea adaptării la progresul tehnic, a Directivei 67/548/CEE a Consiliului (4). Măsurile respective constituie adaptări la progresul tehnic și științific în sensul articolului 53 din Regulamentul (CE) nr. 1272/2008.
(3)
Considerentul 53 din Regulamentul (CE) nr. 1272/2008 subliniază faptul că ar trebui să se țină seama pe deplin de activitatea și experiența acumulate în baza Directivei 67/548/CEE, inclusiv de clasificarea și etichetarea anumitor substanțe enumerate în anexa I la directiva respectivă.
(4)
Clasificările armonizate stabilite în partea 3 din anexa VI la Regulamentul (CE) nr. 1272/2008, modificată prin prezentul regulament, nu ar trebui să se aplice imediat, deoarece va fi necesară o anumită perioadă de timp pentru a permite operatorilor să adapteze etichetarea și ambalarea substanțelor și a amestecurilor la noile clasificări. În plus, va fi necesară o anumită perioadă de timp pentru a permite operatorilor să se conformeze obligațiilor de înregistrare, care reprezintă o consecință a noilor clasificări armonizate pentru substanțele clasificate ca fiind cancerigene, mutagene sau toxice pentru reproducere, respectiv categoriile 1A și 1B (tabelul 3.1) și categoriile 1 și 2 (tabelul 3.2), sau foarte toxice pentru organismele acvatice, putând provoca efecte adverse pe termen lung în mediul acvatic, și în special dispozițiilor stabilite la articolul 23 din Regulamentul (CE) nr. 1907/2006 al Parlamentului European și al Consiliului din 18 decembrie 2006 privind înregistrarea, evaluarea, autorizarea și restricționarea substanțelor chimice (REACH), de înființare a Agenției Europene pentru Produse Chimice, de modificare a Directivei 1999/45/CE și de abrogare a Regulamentului (CEE) nr. 793/93 al Consiliului și a Regulamentului (CE) nr. 1488/94 al Comisiei, precum și a Directivei 76/769/CEE a Consiliului și a Directivelor 91/155/CEE, 93/67/CEE, 93/105/CE și 2000/21/CE ale Comisiei (5).
(5)
În cazul substanțelor menționate de prezentul regulament, actualizate sau adăugate în partea 3 din anexa VI la Regulamentul (CE) nr. 1272/2008, este de asemenea oportun ca data de aplicare a obligației de clasificare a substanțelor în conformitate cu clasificările armonizate stabilite în partea 3 din anexa VI la Regulamentul (CE) nr. 1272/2008, modificată prin prezentul regulament, să coincidă cu data stabilită la articolul 23 din Regulamentul (CE) nr. 1907/2006 și, prin urmare, prezentul regulament ar trebui să se aplice de la 1 decembrie 2010.
(6)
Furnizorii ar trebui să aibă posibilitatea de a aplica clasificările armonizate stabilite în partea 3 din anexa VI la Regulamentul (CE) nr. 1272/2008, modificată prin prezentul regulament, și de a adapta în consecință etichetarea și ambalarea înainte de 1 decembrie 2010, astfel cum prevede Regulamentul (CE) nr. 1272/2008.
(7)
Versiunea publicată a Directivei 2009/2/CE conține, în mod eronat, intrarea nr. 607-674-00-0 (branched C10-alkyl benzoates) și, prin urmare, este oportun să se corecteze această eroare materială și să nu se includă această intrare în anexa VI la Regulamentul (CE) nr. 1272/2008.
(8)
Măsurile prevăzute de prezentul regulament sunt conforme cu avizul comitetului instituit prin articolul 133 din Regulamentul (CE) nr. 1907/2006,
ADOPTĂ PREZENTUL REGULAMENT:
Articolul 1
Partea 3 din anexa VI la Regulamentul (CE) nr. 1272/2008 se modifică după cum urmează:
(1)
Tabelul 3.1 se modifică după cum urmează:
(a)
intrările care corespund intrărilor din anexa I se înlocuiesc cu intrările din anexa menționată;
(b)
intrările din anexa II se inserează în conformitate cu ordinea intrărilor stabilită în tabelul 3.1;
(c)
intrările din anexa III se elimină din tabelul 3.1;
(2)
Tabelul 3.2 se modifică după cum urmează:
(a)
intrările care corespund intrărilor din anexa IV se înlocuiesc cu intrările din anexa menționată;
(b)
intrările din anexa V se inserează în conformitate cu ordinea intrărilor stabilită în tabelul 3.2;
(c)
intrările din anexa III se elimină din tabelul 3.2.
Articolul 2
1. Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
2. Articolul 1 se aplică de la 1 decembrie 2010.
3. Clasificările armonizate stabilite în partea 3 din anexa VI la Regulamentul (CE) nr. 1272/2008, modificată prin prezentul regulament, se pot aplica înainte de 1 decembrie 2010.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 10 august 2009.